**Jukkatalo Oy** oli vuonna 1968 nimellä Pyhännän Rakennustuote Oy perustettu suomalainen puualan yritys, jonka päätoimialana oli puurakenteisten omakotitalojen valmistus ja myynti. Tehdas sijaitsi Pohjois-Pohjanmaalla Pyhännän kunnassa ja oli yksi kunnan suurimpia työnantajia.

Jukkatalo oli vuonna 2015 Suomen neljänneksi suurin talotoimittaja runsaan viiden prosentin markkinaosuudella. Jukkatalo valmisti vuosittain noin 300 omakotitaloa. Yhtiön liikevaihto vuonna 2022 oli yli 95 miljoonaa euroa, ja se työllisti yli 200 henkeä.

Jukkatalo kuului yhtenä toimijana suureen PRT-Forest -konserniin, jonka liikevaihto vuonna 2017 oli 141 miljoonaa euroa. Konserniin kuuluivat myös muun muassa hirsitaloja valmistanut Kontiotuote Oy ja yksilöllisiä puutaloja valmistanut Lappli-Talot Oy. Jukkatalo Oy oli vuonna 2019 Suomen suurin puutaloja valmistava yritys 57,6 miljoonan euron liikevaihdollaan, Kontiotuote Oy toiseksi suurin 56,7 miljoonalla eurolla ja Lappli-Talot Oy 11:nneksi suurin 8,1 miljoonalla eurolla.

Historia
--------

Vuonna 1967 Pyhännän kunta perusti sahan kunnan korkean työttömyyden vuoksi. Yrityksen toimitusjohtajaksi valittiin Veijo Sydänmetsä. Vuonna 1968 yhtiön nimeksi tuli Pyhännän Rakennustuote Oy, joka ryhtyi valmistamaan huviloita ja vapaa-ajan asuntoja, pian myös pientaloja. Siitä kasvoi nykyinen Sydänmetsän perheen omistama PRT-Forest -konserni.

1980-luvun alussa Pyhännän Rakennustuote nousi Suomen valmistalomarkkinoiden kärkeen 16 prosentin markkinaosuudellaan eli noin 800 talopaketin vuosimyynnillään.

Vuonna 2014 Jukka-talojen valmistus yhtiöitettiin konsernissa omaksi Jukkatalo Oy:ksi, kun taas Pyhännän Rakennustuote Oy:n uudeksi tehtäväksi tuli rakennusammattilaisten palveleminen puurakenteisilla elementeillä. Ilkka Sydänmetsä ja Lauri Konttila lukeutuivat viimeisiin yhtiön toimitusjohtajiin.

Konkurssihakemus
----------------

Vaikka Jukkatalon liikevaihto nousi vuonna 2022 yli 95 miljoonaan euroon, yrityksen liiketulos painui samaan aikaan 4,6 miljoonaa euroa tappiolliseksi. Vaikka liiketulos oli pysynyt voitollisena neljänä edellisenä vuotena, vuoden 2022 tilanne oli poikkeus. Tilinpäätöksessään Jukkatalo perustelee tappiotaan ennätyksellisellä kasvulla, työvoimapulalla ja materiaalikustannusten nousulla. Lisäksi yrityksen täytyi toimittaa taloja sopimusehtojen mukaisilla hinnoilla, mikä vaikeutti tilannetta entisestään.

Vuonna 2022 Jukkatalo työllisti yli kaksisataa henkilöä.

Jukkatalo jätti konkurssihakemuksen Oulun käräjäoikeuteen 28. elokuuta 2023. Oulun käräjäoikeus asetti Jukkatalon konkurssiin seuraavana päivänä.

Lähteet
-------

1. 1 2 3 4 5 6 7 8  *Vuosikertomus 2017*. PRT-Forest Oy, 2018. Teoksen verkkoversio (PDF) (viitattu 4.6.2018).  (Arkistoitu – Internet Archive)
2. ↑  Suurimmat talotoimittajat *Suomi rakentaa*.  31.05.2016. Rakennustutkimus RTS Oy, Rakentajan tietopalvelu RTI Oy. Viitattu 20.6.2018.
3. 1 2 3 4  Kari Rintakoski: Jukkatalo hakeutuu konkurssiin *Ilta-Sanomat*.  28.8.2023. Viitattu 28.8.2023.
4. ↑  Kiiskinen, Tapani: "Liite 2. Suurimmat yritykset vuonna 2019 puutalojen valmistus (TOL 16231)", *Puutuoteteollisuuden toimialaraportti*, s. 63. Helsinki: Työ- ja elinkeinoministeriö, 2021. Teoksen verkkoversio (PDF) (viitattu 10.9.2021).
5. ↑  Pyhännän Rakennustuote kasvoi talotehtaiden kärkeen. Joka kolmas omakoti on valmispaketti.  *Helsingin Sanomat*, 6.6.1982, s. 32. Näköislehden aukeama (tilaajille).
6. ↑  Oulun käräjäoikeus asetti maksukyvyttömän Jukkatalon konkurssiin *Yle Uutiset*.  29.8.2023. Viitattu 30.8.2023.

Aiheesta muualla
----------------

* Jukkatalon kotisivut